**ОТЧЕТ за осъществената контролна дейност от РИОСВ**

**през м. октомври 2017 г.**

***Кратка обобщена информация за осъществената контролна дейност за месец октомври 2017 г. и резултати от извършената контролна дейност.***

През месец октомври 2017 г. от експертите на 16-те регионални инспекции по околната среда и водите (РИОСВ) са извършени 2030 проверки на 1806 обекта. В рамките на осъществения контрол от РИОСВ са дадени 700 предписания за отстраняване на констатирани нарушения и предприемане на мерки.

За констатирани административни нарушения на *Закона за опазване на околната среда* (ЗООС) и специалните закони по опазване на околната среда са съставени 86 бр. актове (АУАН), от които 9 са за констатирано неизпълнение на дадени предписания. Издадени са 80 бр. наказателни постановления (НП), с които са наложени глоби и имуществени санкции на обща стойност 203 470 лв.

Наложени са и 9 бр. санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух). Постъпилите суми по наложени глоби и санкции са 217 606 лв.

За периода е приложена и 1 бр. принудителна административна мярка (ПАМ) за спиране/ограничаване на дейности/инсталации.

***Акценти от извършената месечна контролна и административно наказателна дейност.***

* Проверки на бензиностанции за съответствие с Етап ІІ – наличие на системи за улавяне на бензиновите пари;
* Изпълнение на годишния план за контролна дейност.

***Кратък анализ на постигнатите резултати в областта на опазване на околната среда, от осъществената контролна дейност***

Акцент в контролната дейност през месец октомври е извършване на проверки на бензиностанции за съответствие с Етап ІІ – наличие на системи за улавяне на бензиновите пари. От РИОСВ Смолян е извършено сертифициране за съответствие на Етап ІІ на бензиностанция, с. Бял извор, собственост на „Бурови“ ООД. От РИОСВ Пазарджик са проверени 10 бензиностанции, при които е констатирано, че всички обекти са спазили разпоредбите за монтиране на системи за улавяне на бензиновите пари (Етап ІІ) и са извършили измервания за ефективността им. От РИОСВ Стара Загора е наложена имуществена санкция, в размер на 5 000 лв., на ,,Енержи“ ООД, за това, че дружеството експлоатира бензиностанция без система (съответстваща на Етап ІІ) за улавяне на бензинови пари.

От РИОСВ Варна е извършена анализ и оценка на резултатите от общо 28 доклада от извършени измервания – 14 доклада от собствени непрекъснати измервания и 14 – от собствени периодични измервания на емисиите на вредни вещества, изпускани в атмосферния въздух, като не е установено превишение на нормите за допустими емисии.

 Във връзка с постъпил сигнал в РИОСВ Бургас за продажба на фреон в бутилки за еднократна употреба чрез интернет сайт, е потърсено съдействие от Областна дирекция на МВР Бургас за установяване самоличността на лицето, публикувало обявата. За нарушение на изискванията на *Регламент № 517/2014 г. за флуорираните парникови газове*, на лицето, публикувало обявата, е изпратена покана за съставяне на АУАН.

За установени нарушения на *Закона за чистотата на атмосферния въздух* са съставени АУАН на: „Сунитраспорт“ ЕООД – за извършване на нелегален внос на фреон 22 (РИОСВ Варна); „Шато Данубия” АД – за неизготвена информация за флуорираните парникови газове за 2016 г. (РИОСВ Русе) и „Сана- Р1” ЕООД – за неподадено заявление за регистрация на инсталация (РИОСВ Русе).

За непроведен емисионен контрол от екоинспекцията в гр. Русе са съставени АУАН на ЕТ „Агрогард-Яна Сабанова”, „ВГП- Колор” ЕООД и „Агроремонтпроект- 98” АД и са наложени имуществени санкции на: „БГ Стийл” АД – 300 лв., „Б-Контакт” ООД – 300 лв. и „МБАЛ Кубрат” ЕООД – 100 лв.

Във връзка с получени сигнали от жители на гр. Русе за разпростанение на неприятни миризми и с цел установяване наличието на специфични органични вещества в атмосферния въздух на града, от Регионална лаборатория (РЛ) Русе е извършено пробонабиране в три пункта: к-с „Левента” – фоново ниво, АИС „Възраждане” – градски фон и в района на „Монтюпе” ЕООД – обхващане на специфичната производствена миризма. Четвърти пункт е ситуиран в района на „Оргахим Резинс” ЕООД, поради получени сигнали от западните квартали на гр. Русе за наличие на миризми. Получените резултати не са показали превишения на нормираните органични замърсители на атмосферния въздух.

При една от извънредните проверки по сигнал за миризми и замърсяване от дейността на „Тимекс трейд“ ООД (цех за обработка на естествени обвивки – черва, в с. Книжовник), от РИОСВ Хасково са установени силни неприятни миризми около цеха и са дадени предписания за премахване на източниците на миризми – навързани на въжета за сушене пуски и замърсена с отложения от мукоза пръст около изгребна яма, за недопускане преливане на отпадъчни води извън изгребната яма и за предприемане на мерки за ефективно улавяне и неутрализиране на миризмата от аспирацията, монтирана в цеха. Изпълнението на предписанията ще бъде проверено след изтичане на определения срок.

През отчетния период от РИОСВ Варна е извършена оценка и анализ на резултатите от 6 доклада от собствени периодични измервания на нивата на шума, излъчван в околната среда, от три дружества – „Нур пиле“ ЕООД – 3 бр.; „Яйца и птици“ ООД – 2 бр. и „Кауфланд България енд ко“ АД, като не е установено превишаване на еквивалентните нива на шум, излъчван в околната среда, от тези промишлени източници.

За допуснато предизвикване на шум в околната среда над граничните стойности (за дневно и вечерно еквивалентно ниво на шум) в местата на въздействие, от РИОСВ Пловдив е издадено НП, в размер на 3 000 лв., на „Мебелор“ ООД, а за предизвикване на шум в околната среда над граничните дневни стойности за жилищни зони и територии, от РИОСВ Благоевград е наложена имуществена санкция, в размер на 1 000 лв., на „Албир“ ООД.

 И през месец октомври продължи засиления контрол за спазване на обявените режими на защитените територии и защитените зони. От РИОСВ Бургас са съставени АУАН на две физически лица за нарушение на определените режими в Резерват „Ропотамо“ - навлизане в устието на р. Ропотамо в границите на резервата и акостиране на левия бряг при тихо време и са наложени 2 имуществени санкции, всяка в размер на 3 000 лв., на „Тред Ка“ ЕООД и „Вива България груп“ ЕООД за нарушение на определените режими в Природен парк „Странджа“ - извършване временно паркиране в границите на парка. От РИОСВ Варна е съставен АУАН на физическо лице за извършване на риболов в Защитена местност „Дуранкулашко езеро“.

При 2 извънредни проверки, извършени от РИОСВ Пловдив, съвместно с представители на ЗЖУ Пловдив и РУ на МВР Пещера, на Резерват „Купена“, са установени двама нарушители, извършващи незаконна сеч на територията на резервата, на които са съставени АУАН. Вещите, предмет на нарушението (3 моторни триона), са иззети.

При извънредна проверка, извършена от РИОСВ Плевен (във връзка с писмо на Общинска служба „Земеделие“ Плевен), е констатирано извършено прокопаване на линеен изкоп в поземлени имоти в землището на с. Асеновци, община Левски, в границите на екологично чувствителни постоянно затревени площи, част от които попадат в Защитена зона (ЗЗ) „Обнова - Карамандол”. Във връзка с констатираното при проверката, предстои да бъдат предприети действия по установяване на извършителя и на законосъобразността на извършената дейност.

От РИОСВ Стара Загора са съставени АУАН на 2 физически лица от с. Крушале, община Сливен, на ,,Крушаре Милк“ ООД и на ,,Ненчеви- 2014“ ООД за извършено разораване на пасища на територията на ЗЗ ,,Адата - Тунджа’’, от РИОСВ Хасково – на физическо лице за разораване на имот с начин на трайно ползване „пасище“ на територията на ЗЗ „Крумовица, а от РИОСВ Благоевград – на физическо лице и на „Агроланд“ ООД за превръщане на имоти с начин на трайно ползване „ливада“ в обработваеми земи на територията на ЗЗ „Кочериново“ и ЗЗ „Места“.

През месеца е проведена комисия за набелязване на необходимите поддържащи дейности в колонията на къдроглав пеликан в Поддържан резерват (ПР) „Сребърна“; изградена е една нова наколна платформа; направен е ремонт и почистване на западния противопожарен път в ПР „Сребърна”; извадени са 2 бр. бракониерски плавателни съда и е конфискувана 1 бр. надуваема лодка при установен нерегламентиран риболов.

След получен в РИОСВ Велико Търново сигнал за птица в безпомощно състояние в гр. Полски Тръмбеш – малък ястреб със счупено крило, птицата е транспортирана за лечение и последващи грижи в Спасителен център за диви животни, гр. Стара Загора.

От РИОСВ Хасково са съставени АУАН на ,,Тентранс“ ЕООД (два броя) за незаконно транспортиране на 8 алигаторови и 1 кайманова костенурка, без разрешително за внос и съответно разрешително за износ, а за предлагане за продажба на жив смок мишкар от РИОСВ Бургас е глобено физическо лице, в размер на 100 лв. От РИОСВ Благоевград са съставили АУАН на физическо лице (за разрушаване на гнезда на Градска лястовица) и на Сдружение „За дива природа – Балкани“ (за неподадено заявление за регистрация на два броя диви животни от вида вълк).

Извършен е мониторинг на кафява мечка в района на Западни Родопи. По време на мониторинга са извършени теренни проучвания по предварително определени маршрути. Съставени са полеви формуляри с отчетените от мониторинга резултати, взети са GPS координати и е направен снимков материал.

От експерти на РИОСВ Смолян са извършени извънредни проверки във връзка с 7 бр. нападение на мечка над селскостопанско имущество и домашни животни в: община Смолян – с. Сивино и местността „Караманджа, к.к. „Пампорово“; община Баните – с. Дебеляново, с. Вълчан дол, с. Сливка и с. Давидково; община Девин – с. Михалково. При проверките е установено, че щетите са нанесени от кафява мечка.

При извършени проверки на защитени вековни дървета е констатирано, че две от вековните дървета в с. Куртово Конаре са във влошено физиологично състояние – почти напълно изсъхнали и предстои провеждане на процедура по *Закона за биологичното разнообразие* (ЗБР) за заличаването им.

От РИОСВ Плевен е глобено физическо лице, в размер на 300 лв., за това, че изкупува билка (лист липа) без издадено позволително за ползване.

От РИОСВ Хасково са съставени АУАН на две физически лица, а трето е глобено с 100 лв. за реализиране на инвестиционно предложение без проведена процедура по реда на ЗБР.

Във връзка с получен сигнал (от тел. 112) за замърсяване водите на р. Струма от производствена база „Агромах“, е извършена съвместна проверка с експерти от РИОСВ Благоевград, Басейнова дирекция Благоевград и РЛ Благоевград. По време на проверката не е установено замърсяване (помътняване) на водите на р. Струма в участъка на производствената база.

След получени в РИОСВ Хасково протоколи от изпитване на проби, взети при проверка през месец септември на ликвидирани минни участъци в гр. Маджарово, на „Еко Медет“ ЕООД, гр. Панагюрище са дадени предписания, изискващи почистване, ремонт и поддръжка на тръби и пречиствателни съоръжения за изтичащите руднични води и за провеждане на предвидения в разрешителното за заустване на отпадъчни води собствен мониторинг. На дружеството е изпратена покана за съставяне на АУАН.

За заустване на отпадъчни води, без издадено разрешително по реда на *Закона за водите* (ЗВ), от РИОСВ Стара Загора са съставени АУАН на ,,Диони“ ООД и на ,,Рафтис – Милк“ ЕООД и е наложена имуществена санкция, в размер на 2 000 лв., на ,,Млечен свят 2003“ ООД, от РИОСВ Монтана е съставен АУАН на „Калиа“ ООД (за консервна фабрика в с. Бели мел), а от РИОСВ Пловдив е наложена имуществена санкция, в размер на 2 000 лв., на ЕТ „Димитър Биков“.

На „ПСОВ Елените“ ЕООД (за обект: ПСОВ Елените, гр. Свети Влас, община Несебър) от РИОСВ Бургас е наложена еднократна санкция, в размер на 126 627 лв. за срок от 6 месеца – общо 759 762 лв., за заустване на отпадъчни води в Черно море без изискващото се разрешително, издадено по реда на ЗВ, и за превишение на нормите за район на съществуващо и перспективно ползване на крайбрежните морски води.

За неспазване на индивидуалните емисионни ограничения, определени в разрешителното за ползване на воден обект за заустване на отпадъчни води, от РИОСВ София са наложени две имуществени санкции на „Екоинженеринг - РМ” ЕООД (3 000 лв. и 500 лв.), от РИОСВ Стара Загора – на „Арсенал“ АД (30 000 лв.) и на ,,ВиК“ ЕООД, гр. Ямбол (2 000 лв.), от РИОСВ Перник е съставен АУАН на „Легатрейд“ ЕООД, (за ПСОВ на селище „Делта Хил“) и са наложени имуществени санкции на: „Стомана Индъстри” АД, (2 500 лв.), на „ВиК“ ЕООД, гр. Хасково (1 000 лв.) и на ,,Неохим“ АД (2 000 лв.), от РИОСВ Пловдив е наложена имуществена санкция на „НВ Мес комерс“ ЕООД (2 000 лв.), а от РИОСВ Благоевград е наложила имуществена санкция на „Екорепласт“ ЕООД (1 000 лв.). За същото нарушение от РИОСВ Русе е наложена текуща месечна санкция, в размер на 951 лв., на „Модул” АД, а от РИОСВ Враца – в размер на 1 118, 96 лв., на „Бургозоне” ЕООД.

За неизпълнение на условия от разрешителното за заустване на отпадъчни води в повърхностен воден обект, са наложени имуществени санкции, в размер на 2 000 лв., на община Камено, на „Млечна промишлена компания Маноя“ ООД (РИОСВ Бургас), на ,,ВиК“ ООД, гр. Сливен и на ,,Диони“ ООД (РИОСВ Стара Загора).

 За неподдържане на всички съоръжения на ПСОВ в техническа и експлоатационна изправност от РИОСВ Хасково е съставен АУАН на „Ви“ ЕООД, гр. Хасково, наложени са имуществени санкции, всяка в размер на 500 лв., на „Прогрес-Строй“ ЕООД (РИОСВ Смолян) и на „Перперикона” ООД (РИОСВ Хасково). От РИОСВ Русе е наложена имуществена санкция, в размер на 2 000 лв., на „Аполо 35“ ЕООД.

През месеца е извършен и планирания контрол на обекти с издадени комплексни разрешителни (КР). От РИОСВ Бургас е извършена оценка на 40 бр. протоколи за извършени собствени периодични измервания на отпадъчните газове от изпускащите устройства на „Кроношпан България“ ЕООД, съгласно плана за собствен мониторинг за предприятието. Резултатите показват спазване на нормите за допустими емисии, определени в КР.

За неизпълнение на условия от КР, от РИОСВ Перник е съставен АУАН на „Топлофикация Перник“ АД, от РИОСВ Пазарджик е съставен АУАН на „Ди Ес Смит България“ АД, а от РИОСВ Стара Загора е наложена имуществена санкция, в размер на 15 000 лв., на „Брикел“ ЕАД.

За извършване на дейности с отпадъци, без разрешителни документ, издаден по реда на ЗУО, с по 1 400 лв. са глобени, от РИОСВ Бургас 4 физически лица за извършване на дейности с отпадъци от черни и цветни метали (ОЧЦМ), от РИОСВ Плевен – едно физическо лице за извършване на дейности с излезли от употреба моторни превозни средства, от РИОСВ Велико Търново едно физическо лице е глобено с 300 лв. и е наложена имуществена санкция на „Авто – шанс 2006“ ЕООД, в размер на 7 000 лв. От РИОСВ Пловдив е съставен АУАН на „Асен и синове 2012“ ЕООД за извършване на дейности по съхраняване на ОЧЦМ и отпадъци от излязло от употреба електрическо и електронно оборудване.

За неводене на отчетна книга за образувани производствени и/или опасни отпадъци, от РИОСВ Велико Търново са наложени имуществени санкции на „Агропроект“ ЕООД, „Шато Велико Търново“ ООД и „Щайнер мебел“ ЕООД, всяко на стойност 2 000 лв., а от РИОСВ Хасково е съставен АУАН на ,,ТГ Метал“ ЕООД.

От РИОСВ Варна са наложени имуществени санкции на „Кресметал“ ЕООД (15 000 лв.) за изкупуване на ОЧЦМ с битов характер от физическо лице без декларация за произход.

От РИОСВ Велико Търново и РИОСВ Хасково са съставени АУАН на физически лица (общо 2 бр.) за извършено нерегламентирано изхвърляне на неопасни отпадъци.

От РИОСВ Бургас е извършена извънредната проверка на Регионално депо за неопасни отпадъци Братово – Запад във връзка с обявено бедствено положение от областния управител на област Бургас. Изготвена е и е изпратена информация до заинтересованите институции за състоянието на депото, нанесените щети върху съоръжението и инсталациите, и са направени предложения (с обосновка) за обособяване на площадки за временно съхраняване на отпадъците от Регионалната система за управление на отпадъците Бургас.

От РИОСВ Благоевград е наложена ПАМ – преустановяване на експлоатацията, в т.ч. дейностите по събиране (приемане) и обезвреждане (депониране) на отпадъци, на общинско депо за твърди и битови отпадъци на гр. Разлог.

От експерти на РИОСВ Пазарджик е установено замърсяване на брега на яз. „Батак“ (в района на острова) с леки фракции битови отпадъци (опаковки от хартия, пластмаса и картон, както и излезли от употреба гуми). Дадено е предписание за почистване на района и недопускане на нови замърсявания.

При осъществен от РИОСВ Хасково последващ контрол по изпълнение на предписание е установено, че община Джебел продължава нерегламентираното натрупване на битови отпадъци в землището на с. Плазище. Общината използва общински имот в посоченото землище за съхранение на отпадъците до извозването им на определеното регионално съоръжение за третиране на твърди битови отпадъци в община Кърджали. Изпратена е покана за съставяне на АУАН на кмета на община Джебел.

От РИОСВ Монтана са глобени кметовете на: с. Септемврийци (1 400 лв.), с. Черни връх (1 400 лв.), с. Разград (1 400 лв.), община Вълчедръм (3 000 лв.), с. Бели мел (1 400 лв.) и с. Равна (1 400 лв.) за неосъществяване на контрол по управление на отпадъците. За същото нарушение, от РИОСВ Пловдив, РИОСВ Благоевград и РИОСВ Русе, с по 3 000 лв., са глобени кметовете на община Перущица, Хаджидимово и Ветово. За допуснато изхвърляне на битови и строителни отпадъци с 1 400 лв. е глобен кмета на гр. Сеново (РИОСВ Русе).

За неорганизирането на разделно събиране на битовите отпадъци на територията на община Бяла, от РИОСВ Бургас е съставен АУАН на кмет на общината.

Във връзка с постъпил сигнал за запалени растителни отпадъци в района на ж.п. гарата на с. Зимница, община Стралджа, от РИОСВ Стара Загора, съвместно с кмета на населеното място, е извършена проверка „на място“. При проверката е констатирано, че в земеделски земи, собственост на „Джамбаз агро” ООД, на около 500 м от ж.п. гарата, са депонирани растителни отпадъци от преработена маточина и лавандула в дестилерията на дружеството (на площ от около 2 дка), които тлеят, следствие самозапалване и има процес на димене. На управителя на дружеството е дадено предписание да се предприемат мерки за прекратяване на процеса на димене на депонираните растителни отпадъци, което е изпълнено в указания срок. За нерегламентирано изгаряне на отпадъци, от инспекцията е съставен и АУАН на физическо лице от с. Загорци, община Нова Загора и е наложена имуществена санкция на ,,Сила“ АД, в размер на 1 400 лв. За същото нарушение, от РИОСВ Монтана е съставен АУАН на „Огоста – М“ ЕООД, а от РИОСВ Плевен е санкционирано физическо лице, в размер на 2 000 лв.

От РИОСВ Шумен са проверени контейнери Б-Б кубове за трайно съхранение на негодни за употреба препарати за растителна защита (ПРЗ) в с. Изгрев, община Венец и контейнери Б-Б кубове за трайно съхранение на негодни за употреба ПРЗ, с. Градище, община Шумен; склад за съхранение на негодни за употреба и залежали ПРЗ, с. Градище, община Шумен. При проверките не са констатирани разпилявания и течове от препарати по прилежащи земни площи. За Б-Б кубовете в с. Градище е установено, че върху асфалтовата повърхност под два Б-Б куба е наличен овлажнен участък със специфичен мирис на ПРЗ. Дадено е предписание за отстраняване на теча.

От РИОСВ Плевен са извършени 2 извънредни проверки (на Общинска служба „Земеделие“, гр. Долна Митрополия и на Поземлен имот № 045001, в землището на с. Рибен, община Долна Митрополия). Констатирано е наличие на водни огледала, обрасли с водолюбива растителност в имота, образувани следствие извършването на нерегламентиран добив на инертни материали. Изпратено е писмо до община Долна Митрополия и Министерство на енергетиката за предприемане на действия по компетентност. Сезирана е и Окръжна прокуратура Плевен.

За допуснатовредно изменение на почвата, от РИОСВ Русе е наложенаимуществена санкция, в размер на 15 000 лв., на „Маклер – Комерс“ ЕООД.

От РИОСВ Благоевград е издадено НП, в размер на 4 000 лв., на „Маргемин“ ЕООД за неспазване на условия от издадено решение по оценка на въздействието върху околната среда.

За неизпълнение на дадени предписания, от РИОСВ София е наложена имуществена санкция на „Биовет” АД, в размер на 6 000 лв., от РИОСВ Бургас, с по 2 000 лв., са санкционирани две физически лица и „Ник Фуд БГ“ ЕООД, от РИОСВ Стара Загора с 2 000 лв. е санкционирано ,,Континвест’’ ООД (за площадка в гр. Ямбол) и са съставени АУАН на ,,Аглика“ АД и на ,,Диони“ ООД, а от РИОСВ Плевен е съставен АУАН на „Балкан Дъгс“ ООД.

***Ефект спрямо околната среда, бизнеса и обществеността***

В резултат на предприети превантивни мерки от страна на РИОСВ Смолян, е предотвратено запрашването на района около Асфалтова база „Тикале“, в землище на с. Тикале, община Смолян.

В резултат на предприетите действия от страна на инспекциите, търговските обекти, предлагащи полимерни торбички за пазаруване, са привели дейностите си с тях в съответствие с изискванията на *Закона за управление на отпадъците* и *Наредба за определяне на реда и размера за заплащане на продуктова такса*.

Две площадки, на територията на РИОСВ Хасково, са възстановени в първоначалния си вид в резултат на извършените от операторите действия, свързани с безопасното преустановяване на дейностите по третиране на отпадъци.

Извършено е почистване на 2 бр. замърсени площи с производствени, битови и строителни отпадъци - в района на рудник „Димов дол“ и нерегламентирано сметище, в землище на с. Стойките, община Смолян.

Почистени са: две нерегламентирани сметища в гр. Кърджали и едно в с. Радиево, община Димитровград, замърсен с растителни отпадъци терен в с. Царева поляна, община Стамболово и замърсените участъци от Автомагистрала „Марица“ (в близост до Граничен контролно – пропускателен пункт „Капитан Андреево“).

Във връзка с констатирано преустановяване на замърсяването на водите на Черно море от заустваните в морето отпадъчни води, от РИОСВ Бургас са отменени наложените текущи месечни санкции на: „ВиК“ ЕАД, гр. Бургас (за канализационна система на гр. Китен – гр. Приморско), „Парадайз Бийч“ ЕАД (за канализационна система на Хотелски комплекс „Парадайз Бийч“, гр. Свети Влас) и община Царево (за канализационна система на с. Лозенец, община Царево). Прекратено е събирането на отпадъчните води от „Модулна мобилна инсталация за обогатяване на оловно-цинкови руди“, собственост на „Рудметал“ АД – Рудозем, в лагуни (същите са засипани с цел недопускане замърсяването на подземните води в района) и водите са насочени към пречиствателна станция. Прекратено е замърсяването на водите на р. Девинска от работата на бетонов възел, собственост на „Въча-77“ ООД.

В резултат на извършения контрол на Цех за растителни екстракти и етерични масла в с. Зелениково, община Брезово, е преустановено замърсяването с отпадъчни води на р. Розовецка и е изградена ПСОВ на млекопреработващо предприятие в с. Ситово, собственост на „Интер ЕС 2000“ ЕООД, като резултатите от извършения от РИОСВ Русе контрол на отпадъчните води, зауствани в канализационната мрежа на с. Ситово не показват отклонения от заложените в разрешителното за заустване норми.

Предвид заблатеността на терена в ПР „Амзово“, от РИОСВ Смолян е изградена ограда, с цел опазването на резервата и ограничаване достъпа на хора и животни в него.

От черноморските РИОСВ (Бургас и Варна) е взето участие в отбелязване на Международния ден на Черно море.

Директорът на РИОСВ Бургас е взел участие в награждаването на изявилите се участници в традиционния национален конкурс за фотография, рисунка и приложна творба „Морето не е за една ваканция", организиран от Центъра за подкрепа на личностното развитие Бургас.

Експерти на РИОСВ Пазарджик са били сред гостите, приветствали участниците в седмата парламентарна сесия на Младежкия воден парламент в България.

В РИОСВ Варна е проведен открит урок с ученици от VIII клас на ПГИ „Д-р Иван Богоров“ на тема „Разделно събиране на отпадъци и рециклирането им“.